रिंकू अब रसेल से बेहतर फिनिशर, बटलर को टक्कर दे रहे यशस्वी जायसवाल
IPL 2023: Performance of Uncapped Indian Players Rinku Singh, Yashasvi Jaiswal, Tilak Verma, and Sai Sudarshan. Follow Follow Indian Premier League Latest Match Updates On Dainik Bhaskar.   इंडियन प्रीमियर लीग (IPL) के 16वें सीजन के 25 मैच खेले जा चुके हैं। लीग स्टेज में कुल 70 मुकाबले खेले जाने हैं।
इंडियन प्रीमियर लीग (IPL) के 16वें सीजन के 26 मैच खेले जा चुके हैं। इस सीजन की अब तक की खासियत रही है- भारत के युवा सितारों का शानदार प्रदर्शन। इन सितारों ने अपने दमदार प्रदर्शन से T20I में टीम इंडिया के लिए अपनी दावेदारी भी ठोंक दी है। इनमें से कुछ ऐसे हैं जिन्हें भारतीय टीम में दो-चार मौके मिले भी, लेकिन फिर जल्द ही बाहर कर दिए गए, जबकि कुछ खिलाड़ी अब तक भारत के लिए नहीं खेले हैं।
इस स्टोरी में हम ऐसे ही 8 खिलाड़ियों के बारे में जानेंगे ...
1. रिंकू सिंह : 5 बॉल में 5 छक्के नहीं भूलेंगे फैंस
इस सीजन के 13वें मैच में गुजरात टाइटंस के खिलाफ कोलकाता नाइट राइडर्स को रोमांचक जीत दिलाने वाले रिंकू सिंह उत्तर प्रदेश के अलीगढ़ के रहने वाले हैं। रिंकू यूपी के लिए खेलते हैं। रिंकू सिंह ने गुजरात के खिलाफ आखिरी ओवर में लगातार पांच गेंदों पर 5 छक्के जड़े और कोलकाता को जीत दिलाई थी। उन्होंने मैच में 21 गेंदों पर 48 रन ठोंककर नाबाद पारी खेली।
विस्‍फोटक बैटर होने के चलते रिंकू को साल 2013 में उत्तर प्रदेश की अंडर-16 टीम में जगह दी गई थी। बाद में वो अपने स्‍टेट की अंडर-19 टीम का भी हिस्‍सा बने। विजय हजारे ट्रॉफी 2018 में वो त्रिपुरा के खिलाफ 44 गेंदों पर 91 रन ठोंककर चर्चा में आए। रिंकू ने IPL डेब्यू 2018 में किया था। इस साल उन्हें KKR ने 55 लाख में टीम में शामिल किया।
रिंकू की 5 मैचों में 1 अर्धशतकीय पारी देखने को मिल चुकी हैं। वेस्टइंडीज के दिग्गज ऑलराउंडर आंद्रे रसेल को KKR का बेस्ट फिनिशर माना जाता है, लेकिन रिंकू ने इस सीजन में रसेल को फीका साबित कर दिया है।
2. यशस्वी जायसवाल : IPL के साथ डोमेस्टिक में भी दमदार परफॉर्मेंस
21 साल के यशस्वी जायसवाल का IPL के इस सीजन में अभी तक काफी शानदार फॉर्म देखने को मिला है। 6 मैचों में उनकी 2 अर्धशतकीय पारियां देखने को मिल चुकी हैं। उत्तर प्रदेश के भदोही के रहने वाले यशस्वी का अब तक का IPL करियर काफी प्रभावित करने वाला रहा है।
यशस्वी ने साल 2020 में IPL में डेब्यू किया था। यशस्वी मुंबई के लिए घरेलू क्रिकेट खेलते हैं। यशस्वी भारतीय घरेलू क्रिकेट में पहले ऐसे बल्लेबाज हैं, जिन्होंने एक ही सीजन में दलीप ट्रॉफी और ईरानी ट्रॉफी में दोहरा शतक लगाने का कारनामा किया है।
यशस्वी ने इस साल घरेलू सीजन की शुरुआत में दलीप ट्रॉफी और ईरानी कप में रेस्ट ऑफ इंडिया की तरफ से खेलते हुए दोहरा शतक लगाया था। वह लिस्ट ए में दोहरा शतक बनाने वाले दुनिया के सबसे कम उम्र के क्रिकेटर हैं। इस साल राजस्थान ने उन्हें 4 करोड़ में टीम में शामिल किया।
यशस्वी को RR के लिए जोस बटलर के साथ ओपनिंग का मौका मिल रहा है। दोनों ही खिलाड़ी टीम को तेज शुरुआत दिला रहे हैं। बटलर ने 6 मैचों में 244 रन बनाए हैं तो जायसवाल ने भी इतने मुकाबलों में 180 रन बना दिए हैं।
3. तिलक वर्मा : 20 साल के खिलाड़ी का शानदार फॉर्म जारी
तिलक वर्मा का इस सीजन में भी शानदार प्रदर्शन जारी है। हैदराबाद के तिलक ने पिछले साल IPL डेब्यू किया था। 20 साल के खिलाड़ी को IPL 2022 में सभी 14 मैचों में खेलने का मौका मिला और उन्होंने 36.09 की औसत से 397 रन बनाए थे।
तिलक को मुंबई की टीम ने 1.70 करोड़ में टीम में शामिल किया। तिलक ने साल 2018-19 के सीजन में रणजी ट्रॉफी में डेब्यू किया था। इसी साल वह हैदराबाद की ओर से ही सैयद मुश्ताक अली ट्रॉफी में खेले और अगले विजय हजारे में भी डेब्यू किया।
साल 2020 में हुए अंडर-19 वर्ल्ड कप के लिए उन्हें टीम में चुना गया था। यहां उन्होंने छह मैचों की तीन पारियों में 86 रन बनाए थे।
4. साई सुदर्शन : स्पोर्ट्स विरासत में मिला
21 साल के साई सुदर्शन को इस सीजन में चोटिल केन विलियमसन की जगह टीम में खेलने का मौका मिला। इन्होंने पिछले साल IPL में डेब्यू किया था। तब पांच मैचों में 145 रन बनाए थे। साई सुदर्शन के लिए इस साल का डोमेस्टिक सीजन शानदार रहा था। ये तमिलनाडु की टीम से घरेलू क्रिकेट खेलते हैं।
साई बाएं हाथ के बल्लेबाज होने के साथ ही बाएं हाथ से स्पिन गेंदबाजी भी करते हैं। इनका जन्म तमिलनाडु के चेन्नई में हुआ था। इन्होंने विजय हजारे ट्रॉफी में तीन शतक और रणजी ट्रॉफी में एक शतक जड़ा है। इनमें से एक डेब्यू पर था।
IPL में गुजरात ने साई को बेस प्राइस 20 लाख में खरीदा। सुदर्शन को स्पोर्ट्स विरासत में मिला है। उनकी मां उषा भारद्वाज राज्य स्तर की वॉलीबॉल प्लेयर रही हैं।
अब बात करते हैं उन स्टार्स की, जो वापसी की राह तलाश रहे...
5. रवि बिश्नोई : किफायती गेंदबाज हैं, अहम मौकों पर विकेट लेते हैं
टीम इंडिया से बाहर चल रहे रवि बिश्नोई का IPL में इस सीजन में प्रदर्शन अभी तक काफी शानदार रहा है। बिश्नोई इस सीजन में लखनऊ के लिए दूसरे सबसे ज्यादा विकेट लेने वाले खिलाड़ी हैं। इस खिलाड़ी ने पिछले साल IPL के दम पर ही टीम इंडिया में जगह बनाई थी, लेकिन हाल के समय में ये टीम इंडिया में जगह बनाने के लिए जूझ रहे हैं।
IPL 2023 में लखनऊ सुपरजायंट्स की ओर से खेलते हुए रवि ने अभी तक बेहतरीन खेल दिखाया है। राजस्थान में जन्मे रवि टीम इंडिया के लिए अब तक एक वनडे और 10 टी-20 खेल चुके हैं। बिश्नोई ने साल 2020 में आईपीएल डेब्यू किया था।
6. वेंकटेश अय्यर : इंजरी से वापसी की, शतक भी जमाया
कोलकाता नाइट राइडर्स के ऑलराउंडर वेंकटेश अय्यर का इस सीजन में भी शानदार प्रदर्शन जारी है। अय्यर इस सीजन में रन बनाने के मामले में अभी दूसरे स्थान पर हैं। इन्होंने मुंबई इंडियंस के खिलाफ रविवार (16 अप्रैल) को शानदार शतक लगाया था। अय्यर इस सीजन में शतक लगाने वाले पहले भारतीय हैं।
अय्यर KKR के ऐसे दूसरे बल्लेबाज है जिन्होंने IPL में शतक जमाया है। उनसे पहले यह कारनामा सिर्फ ब्रैंडन मैकुलम ने किया था। बात करें अय्यर के इंटरनेशनल क्रिकेट करियर की तो इन्होंने टीम इंडिया के लिए अब तक कुल 11 मुकाबले खेले है। जिसमें नौ टी-20 और दो वनडे शामिल हैं। इस बीच उनके बल्ले से 157 रन निकले हैं।
वहीं गेंदबाजी के दौरान इन्हें टी-20 में पांच सफलताएं हासिल हुई हैं। अय्यर ने टीम इंडिया के लिए पिछले साल फरवरी में आखिरी इंटरनेशनल मैच खेला था। हालांकि बीच में वह इंजरी से भी जूझ रहे थे।
7. वरुण चक्रवर्ती : 7 विकेट ले चुके हैं
वरुण चक्रवर्ती IPL के इस सीजन में कोलकाता के लिए सबसे ज्यादा विकेट लेने वाले खिलाड़ी हैं। चक्रवर्ती टीम इंडिया के लिए इंटरनेशनल क्रिकेट भी खेल चुके हैं। इन्होंने 6 टी-20 इंटरनेशनल मैच खेला है। हालांकि उम्मीद के मुताबिक प्रदर्शन नहीं कर पाने के कारण यह टीम में अपनी जगह पक्की नहीं कर पाए।
वरुण भारतीय टीम के लिए टी-20 वर्ल्ड कप 2020 में भी खेल चुके हैं। इन्होंने 2019 में आईपीएल डेब्यू किया था।
8. कर्ण शर्मा : बेंगलुरु की गेंदबाजी का अहम हिस्सा
कर्ण शर्मा ने तीनों प्रारूपों में भारत का प्रतिनिधित्व किया है। दाएं हाथ का ये लेग स्पिनर इस सीजन में रॉयल चैलेंजर्स बेंगलुरु टीम का हिस्सा है। उत्तर प्रदेश के रहने वाले कर्ण के लिए यह सीजन अभी तक काफी शानदार रहा है।
कर्ण ने 2009 में आईपीएल डेब्यू किया था। आईपीएल में कर्ण शर्मा CSK, MI, SRH और RCB के लिए खेल चुके हैं। कर्ण ने अब तक भारत के लिए दो वनडे, एक टेस्ट और एक टी-20 खेला है।
